Materiál predkladaný na 2/12 zasadnutie 
Dozornej rady Sociálnej poisťovne
konané dňa 24. apríla 2012

7

SPRÁVA
O VÝSLEDKOCH KONTROLNEJ ČINNOSTI SOCIÁLNEJ POISŤOVNE V ROKU 2011 A PLNENIE AKČNÉHO PLÁNU BOJA PROTI ZNEUŽÍVANIU SOCIÁLNEHO SYSTÉMU A PODVODOM V SOCIÁLNEJ POISŤOVNI

Dôvod predloženia:

realizácia vecného a časového plánu konania zasadnutí Dozornej rady Sociálnej poisťovne v roku 2012

Materiál predkladá:

Ing. Ľuboš Lopatka, PhD.
generálny riaditeľ Sociálnej poisťovne

Materiál obsahuje:

1. Návrh uznesenia Dozornej rady Sociálnej poisťovne 

2. Predkladaciu správu

3. Správu o výsledkoch kontrolnej činnosti Sociálnej poisťovne v roku 2011 a plnenie akčného plánu boja proti zneužívaniu sociálneho systému a podvodom v Sociálnej poisťovni

4. Prílohy

Návrh uznesenia
Dozornej rady Sociálnej poisťovne

Dozorná rada Sociálnej poisťovne

berie na vedomie

správu o výsledkoch kontrolnej činnosti Sociálnej poisťovne v roku 2011 a plnenie akčného plánu boja proti zneužívaniu sociálneho systému a podvodom v Sociálnej poisťovni.
Predkladacia správa

Správa o výsledkoch kontrolnej činnosti Sociálnej poisťovne v roku 2011 je členená podľa druhu kontrolnej činnosti. 
V časti A. „Vnútorná kontrola vykonávaná poverenými zamestnancami Sociálnej poisťovne, ústredie“ (ďalej len „ústredie“) sú zhrnuté výsledky:
I. vnútorných kontrol vykonávaných zamestnancami odboru kontroly a sťažností ústredia podľa zákona č. 461/2003 Z. z. o sociálnom poistení v znení neskorších predpisov (ďalej len „zákon“),
II. vnútorných kontrol vykonávaných zamestnancami organizačných útvarov ústredia. 
V časti B. „Finančná kontrola vykonávaná zamestnancami organizačných útvarov pobočiek Sociálnej poisťovne“ (ďalej len „pobočka“) sú zhodnotené výsledky kontrolnej činnosti zamestnancov organizačných útvarov pobočiek, vykonanej v organizačných útvaroch pobočiek.
Časť C. „Vonkajšia kontrola vykonávaná zamestnancami útvarov poistného pobočiek“ obsahuje výsledky kontrolnej činnosti u subjektov, ktorých povinnosti v sociálnom poistení stanovuje zákon. Zamestnanci útvarov poistného pobočiek v roku 2011 vykonali v rámci vonkajšej kontroly 6 959 vonkajších kontrol u 4 570 zamestnávateľov. V priebehu vykonávania vonkajšej kontroly zamestnávatelia uhradili v roku 2011 poistné v sume 1 648 766,02 EUR. Na základe výsledkov uskutočnených vonkajších kontrol bolo útvarmi poistného rozhodnutím predpísané dlžné poistné v celkovej sume 3 121 365,81 EUR.
Poslednú časť D. tvorí „Vyhodnotenie plnenia akčného plánu boja proti zneužívaniu sociálneho systému a podvodom v Sociálnej poisťovni“ (ďalej len „akčný plán“), ktorý schválila Rada riaditeľov Sociálnej poisťovne uznesením č. 132/8/2005 dňa 23. februára 2005. Plnenie akčného plánu obsahuje a hodnotí prijaté opatrenia, ktoré mali zabrániť zneužívaniu sociálneho systému a podvodom v jednotlivých oblastiach činnosti Sociálnej poisťovne. 

Správa
o výsledkoch kontrolnej činnosti Sociálnej poisťovne v roku 2011
a plnenie akčného plánu boja proti zneužívaniu sociálneho systému a podvodom v Sociálnej poisťovni

Kontrolná činnosť v Sociálnej poisťovni (ďalej len „poisťovňa“) bola vykonávaná podľa Plánu kontrolnej činnosti vykonávanej zamestnancami Sociálnej poisťovne, ústredie na rok 2011, plánov kontrolnej činnosti pobočiek, Kontrolného poriadku Sociálnej poisťovne, v súlade so zákonom, ďalšími všeobecne záväznými právnymi predpismi a vnútornými predpismi poisťovne.
Predmetom predloženej Správy o výsledkoch kontrolnej činnosti Sociálnej poisťovne v roku 2011 sú výsledky:
A.	vnútornej kontroly vykonanej poverenými zamestnancami ústredia v členení na:
I.	kontroly vykonané zamestnancami odboru kontroly a sťažností ústredia,
II.	kontroly vykonané zamestnancami organizačných útvarov ústredia,
B.	finančnej kontroly vykonanej zamestnancami organizačných útvarov pobočiek ,
C.	vonkajšej kontroly vykonanej zamestnancami útvarov poistného pobočiek,
D.	vyhodnotenie plnenia akčného plánu.

A.	Vnútorná kontrola vykonaná poverenými zamestnancami ústredia
Vnútorná kontrola vykonávaná poverenými zamestnancami ústredia bola realizovaná:
- zamestnancami odboru kontroly a sťažností ústredia,
- zamestnancami organizačných útvarov ústredia.

I.	Kontroly vykonané zamestnancami odboru kontroly a sťažností
Zamestnanci odboru kontroly a sťažností ústredia vykonali v roku 2011 spolu 38 kontrol, z toho 23 plánovaných vnútorných kontrol, 7 kontrol v sekcii dôchodkového poistenia a 8 mimoriadnych kontrol mimo plánu kontrolnej činnosti.

Plánované vnútorné kontroly
V roku 2011 bolo vykonaných 23 vnútorných kontrol, ktoré boli zamerané na vrátenie poistného zaplateného bez právneho dôvodu, posúdenie nároku, výpočet a výplatu dávky úrazového poistenia, evidenciu registračných listov v informačnom systéme Jednotný výber poistného (JVP), činnosť pobočky v oblasti dobrovoľného poistenia fyzickej osoby, delimitáciu majetku v pobočke Bratislava po zlúčení s pobočkou Bratislava – okolie, dodržiavanie lehôt na predpisovanie rozhodnutí dlžného poistného a ich odstupovanie, dodržiavanie lehôt v druhostupňovom konaní o úrazových dávkach, posúdenie nároku, výpočet a výplatu úrazovej renty, vyraďovanie a nakladanie s nepotrebným majetkom poisťovne, hospodárne nakladanie s majetkom poisťovne, obstarávanie kancelárskeho nábytku a jeho použitie.
Kontrolami boli zistené nasledovné nedostatky: nedostatočná práca pobočiek s preplatkami, nedodržanie a neopodstatnené predĺženie lehoty na vydanie rozhodnutia pri dávkach úrazového poistenia, nedodržanie termínu spracovania a zaevidovania registračných listov v informačnom systéme JVP, nedôkladné posúdenie technického stavu majetku, chýbajúce dodacie listy, chýbajúci súhlas na nakladanie s nebezpečnými odpadmi, nesprávny výpočet úrazovej dávky, zaslanie na nesprávny bankový účet, chýbajúce účtovné doklady, nedoplatky, nedodržanie lehoty na predpisovanie rozhodnutí dlžného poistného, chýbajúce prihlášky a odhlášky, absencia prezentačnej pečiatky na registračných listoch, neskoré spracovanie registračných listov fyzických osôb, formálne nedostatky v rozhodnutiach, nedodržanie lehôt pri odstupovaní rozhodnutí dlžného poistného na vymáhanie, nezaevidovanie majetku na osobných kartách, pri obstarávaní kancelárskeho nábytku nedodržanie podmienok zmluvy, uzavretie zmlúv bez účasti útvaru verejného obstarávania, nesúlad medzi obstaraným majetkom a operatívnou evidenciou majetku, zaradenie do evidencie bez obstarávacích dokladov, vyradenie v krátkom čase od obstarania, chýbajúca špecifikácia majetku odovzdaného na likvidáciu. 
Na základe výsledkov uvedených vnútorných kontrol bolo prijatých spolu 51 opatrení na odstránenie zistených nedostatkov a príčin ich vzniku, ktoré boli stanovené s cieľom zabezpečiť, aby sa zistené nedostatky v budúcnosti neopakovali. 
Oblasť kontroly v sekcii dôchodkového poistenia
Zamestnanci odboru kontroly a sťažností vykonali v roku 2011 v sekcii dôchodkového poistenia 7 vnútorných kontrol zameraných na kontrolu dodržiavania ustanovení zákona a vnútorných predpisov pri:
•	priznaní invalidného dôchodku podľa § 70 ods. 1 zákona,
•	priznaní invalidného dôchodku podľa § 293ax zákona v znení zákona č. 449/2008 Z. z.,
•	priznaní predčasného starobného dôchodku podľa právnych predpisov Slovenskej republiky a podľa nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia v znení nariadenia Európskeho parlamentu a Rady (ES) č. 988/2009,
•	zvýšení vdovského ,vdoveckého a sirotského dôchodku a starobného, predčasného starobného a invalidného dôchodku podľa § 82 zákona a Opatrenia Ministerstva práce, sociálnych vecí a rodiny Slovenskej republiky č. 404/2010 Z. z., ktorým sa ustanovuje percento zvýšenia dôchodkovej dávky v roku 2011 spracované klasickým spôsobom,
•	zamietnutí žiadosti o vdovský, vdovecký a sirotský dôchodok podľa § 74 a § 76 zákona,
•	rozhodovaní o nároku na predčasný starobný dôchodok a o nároku na jeho výplatu podľa § 67 zákona,
•	prepočte dôchodku podľa čl. 23 Zmluvy medzi Slovenskou republikou a Ukrajinou o sociálnom zabezpečení v znení dohody.
Ako nedostatky boli zistené: nesprávne započítanie preukázaných dôb dôchodkového poistenia, osobného vymeriavacieho základu, nesprávne uvedenie právneho predpisu vo výroku rozhodnutia, nezapočítanie, resp. nesprávne započítanie doby zamestnania, štúdia, určenie nižšieho priemerného osobného mzdového bodu, zamietnutie žiadosti napriek splneniu podmienky nároku, nezhodnotenie preukázanej doby učebného pomeru a odpracovanej doby, nepresné a neúplné zistenie skutočností pre nárok, nesprávne použitie dôchodkovej hodnoty, vyplácanie v nesprávnej sume a nesprávne zvýšenie. 
K zisteným nedostatkom bolo prijatých 12 opatrení na ich odstránenie a na odstránenie príčin ich vzniku.

Súčasne boli v roku 2011 vykonané 2 následné kontroly zamerané na plnenie opatrení, resp. odstránenie nedostatkov v dávkových spisoch, ktoré boli zistené vnútornými kontrolami. Odstránením zistených nedostatkov boli na dávkach dôchodkového poistenia poukázané doplatky v úhrnnej sume 56 047,47 EUR. Administratívne preplatky boli zistené v 24 prípadoch a vyčíslené sumou 11 157,93 EUR. 
Kontroly vykonané mimo plánu kontrolnej činnosti
Mimo plánu vykonali zamestnanci odboru kontroly a sťažností 8 mimoriadnych vnútorných kontrol, ktoré boli zamerané na predpisovanie rozhodnutí dlžného poistného a ich vymáhanie, zmluvné vzťahy pri zabezpečovaní výkonu strážnej služby, hospodárnosť pri využívaní zvereného služobného motorového vozidla, delimitáciu majetku v pobočke Košice po zlúčení s pobočkou Košice – okolie, posúdenie nároku, výpočet a výplatu dávky úrazového poistenia, inventarizáciu tonerov a náhradných dielov výpočtovej techniky a vyplácanie nemocenských dávok z dobrovoľného nemocenského poistenia.
Kontrolami boli zistené nasledovné nedostatky: nedodržanie lehôt pri vydávaní a odstupovaní rozhodnutí na dlžné poistné, nedôsledné konanie pobočky pri doručovaní a zabezpečovaní pohľadávok, nehospodárne využívanie služobného motorového vozidla a nedostatočná kontrola pri jeho prevádzke, vyradenie majetku v záručnej dobe, neriešenie poškodenia majetku škodovou komisiou, nedostatočné vedenie evidencie a nesprávne vykonaná inventarizácia tonerov a náhradných dielov výpočtovej techniky, pri úrazovom poistení neopodstatnené predĺženie lehoty na vydanie rozhodnutia a jeho formálne nedostatky, vznik dobrovoľného nemocenského poistenia až v prípade vzniku poistnej udalosti, preplatok z tohto poistenia.
Na základe výsledkov týchto kontrol bolo kontrolovanými subjektmi prijatých 29 opatrení na odstránenie zistených nedostatkov a príčin ich vzniku.
Z predložených správ od kontrolovaných subjektov možno konštatovať, že prijaté opatrenia na odstránenie nedostatkov a príčin ich vzniku boli v stanovených termínoch splnené, resp. sa priebežne plnia.

II.	Kontroly vykonané zamestnancami organizačných útvarov
Vnútorné kontroly vykonávali zamestnanci odborných útvarov ústredia a boli zamerané na kontrolu súladu činností vykonávaných organizačnými zložkami poisťovne so zákonom, ďalšími všeobecne záväznými právnymi predpismi a vnútornými predpismi poisťovne.
V roku 2011 bolo spolu vykonaných 91 vnútorných kontrol, z toho 3 v ústredí a 88 v pobočkách.

Výsledky vnútorných kontrol 

Kancelária generálneho riaditeľa
Odbor správy registratúry
V roku 2011 bolo vykonaných 21 kontrol so zameraním na uplatňovanie právnych noriem a vnútorných predpisov poisťovne pri výkone správy registratúry, evidenciu registratúrnych záznamov, obeh, tvorbu, vybavovanie, ukladanie a ochranu registratúrnych záznamov materiálno-technické zabezpečenie priestorov na uloženie registratúry vyraďovacie konanie.
Nedostatky boli zistené v 2 prípadoch, ktoré sa týkali nedostatočnej evidencie registratúrnych záznamov, nesprávneho uloženia spisov v príručnej registratúre, nepravidelné odovzdávanie spisov do registratúrneho strediska a pri vyraďovaní registratúrnych záznamov.
Na odstránenie zistených nedostatkov bolo prijatých 7 opatrení.
Sekcia dôchodkového poistenia
Odbor metodiky dôchodkového riadenia a opravných prostriedkov
V roku 2011 bolo vykonaných 9 kontrol so zameraním na kvalitu vykonávania vstupnej kontroly evidenčných listov dôchodkového poistenia (ďalej len „evidenčné listy“), včasnosť ich odosielania do ústrednej evidencie nárokových podkladov ústredia, správnosť údajov uvedených v evidenčných listoch samostatne zárobkovo činných osôb a dobrovoľne dôchodkovo poistených osôb, správnosť a úplnosť spisovania žiadostí o dôchodok, ich dokumentovanie potrebnými dokladmi a včasnosť ich zasielania, včasnosť predkladania žiadostí o invalidný dôchodok útvaru lekárskej posudkovej činnosti a správnosť rozhodovania o zvýšení a znížení sociálneho dôchodku. 
Kontrolou agendy v oblasti dôchodkového poistenia boli v kontrolovaných pobočkách zistené nedostatky v minimálnom rozsahu a v čase kontroly boli odstránené, preto neboli navrhnuté opatrenia na odstránenie nedostatkov.
Sekcia nemocenského poistenia, úrazového poistenia, poistenia v nezamestnanosti a garančného poistenia a lekárskej posudkovej činnosti
Odbor nemocenského poistenia
V oblasti nemocenského poistenia bolo vykonaných 8 kontrol.
Kontroly boli zamerané na správnosť posúdenia splnenia podmienok nároku na dávky, určenia rozhodujúceho obdobia na zistenie denného vymeriavacieho základu na určenie výšky nemocenskej dávky, určenia denného vymeriavacieho základu na určenie výšky nemocenskej dávky, dodržiavania procesných postupov v rámci rozhodovacej činnosti a šetrenia skutkového stavu veci pri porušení liečebného režimu.
Nedostatky boli zistené v 3 prípadoch, z toho v 2 prípadoch nedoplatok na dávke a v 1 prípade preplatok na dávke
Na odstránenie zistených nedostatkov boli prijaté 3 opatrenia.
Odbor úrazového poistenia
V oblasti úrazového poistenia bolo vykonaných 8 kontrol so zameraním na spracovanie podkladov k žiadostiam o úrazovú rentu a pozostalostnú úrazovú rentu, posudzovanie nároku poškodených na dávky úrazového poistenia, rozhodovaciu činnosť pobočiek o úrazových dávkach a výkon odvolacej agendy úrazového poistenia. 
Nedostatky boli zistené v 1 prípade, v oblasti rozhodovacej činnosti, keď rozhodnutia o úrazovom príplatku neboli opatrené doložkou právoplatnosti a vykonateľnosti. 
Na odstránenie zisteného nedostatku bolo prijaté 1 opatrenie.
Odbor poistenia v nezamestnanosti a garančného poistenia
V oblasti poistenia v nezamestnanosti a garančného poistenia bolo vykonaných 8 kontrol so zameraním na posudzovanie nároku na dávku v nezamestnanosti podľa zákona a podľa nariadení Rady (EHS) č. 1408/71 a č. 574/72 a nariadení Európskeho parlamentu a Rady (ES) č. 883/2004 a č. 987/2009, posudzovanie nároku na dávku garančného poistenia a rozhodovaciu činnosť. 
Nedostatky neboli zistené.
Odbor lekárskej posudkovej činnosti
Zamestnanci odboru lekárskej posudkovej činnosti (ďalej len „LPČ“) vykonali 10 kontrol so zameraním na správnosť vykonávania lekárskej posudkovej činnosti v oblasti nemocenského poistenia, správnosť posudzovania nepriaznivého zdravotného stavu na účely dôchodkových a úrazových dávok a dodržiavania lehôt v konaní.
V oblasti LPČ boli zistené nasledovné nedostatky: nebola prerokovaná obnova pracovnej schopnosti, ktorá trvala viac ako 26 týždňov, nebola dodržaná lehota na posúdenie zdravotného stavu na účely invalidity, nedostatočne zdokumentované závery posudkového lekára z kontroly posudzovania spôsobilosti na prácu na III. diele PN, opodstatnenosť trvania dočasnej pracovnej neschopnosti nebola medicínsky prešetrená a zdokumentovaná, nesprávne určený dátum rozhodujúci pre začatie plynutia lehoty, nedodržaná lehota na vydanie rozhodnutia, nedodržaná lehota na odstúpenie spisovej dokumentácie z pobočky posudkovému lekárovi, ústredia, v Lekárskych správach neboli dostatočne dokumentované objektívne nálezy z odborných vyšetrení, nedostatočné formulovanie celkových posudkov o zdravotnom stave. 
Na odstránenie zistených nedostatkov bolo prijatých 22 opatrení.
Sekcia ekonomiky
Odbor účtovníctva
Odborom účtovníctva bolo vykonaných 5 kontrol so zameraním na dodržiavanie zákona č. 283/2002 Z. z. o cestovných náhradách v znení neskorších predpisov a likvidácia cestovných náhrad zamestnancom poisťovne.
Kontrolou boli zistené nedostatky administratívneho charakteru v cestovných príkazoch, neuvedené použitie dopravného prostriedku, nesprávne dátumy pri podpise účtovateľa a zodpovedného zamestnanca (dátum schválenia pracovnej cesty je vyšší ako dátum uskutočnenia pracovnej cesty), nesprávne uvedený čas odchodu na pracovnú cestu, nesprávne účtovné opravy, nevyplatenie stravnej jednotky, na pracovnú cestu bolo použité súkromné motorové vozidlo bez písomnej žiadosti o na použitie cestného motorového vozidla nepatriaceho poisťovni pri pracovných cestách, neuvedenie účelu pracovnej cesty, cestovný príkaz nebol odovzdaný v určenej lehote.
Na odstránenie zistených nedostatkov bolo prijatých 10 opatrení.
Odbor výberu poistného
Zamestnanci odboru výberu poistného vykonali 15 kontrol so zameraním na rozhodovaciu činnosť, predpisovanie poistného a príspevkov na starobné dôchodkové sporenie, spracovanie výkazov poistného a príspevkov na starobné dôchodkové sporenie, spracovanie platieb, postúpenie právoplatných a vykonateľných rozhodnutí útvaru vymáhania pohľadávok, posúdenie žiadostí o určenie uplatniteľnej legislatívy týkajúcej sa vysielania a žiadostí o predĺženie doby vyslania. 
Kontrolou bolo zistené, že nebola dodržaná lehota pri predpisovaní poistného zamestnávateľom, SZČO a dobrovoľne poisteným osobám, právoplatné a vykonateľné rozhodnutia neboli v stanovenej lehote predložené útvaru vymáhania pohľadávok, registračné listy fyzických osôb neboli spracované v lehote (do 3 dní od prijatia) a v informačnom systéme JVP neboli evidované stavy rozhodnutí. 
Na odstránenie zistených nedostatkov bolo prijatých 16 opatrení.
Sekcia prevádzky
Odbor prevádzky a správy majetku
Zamestnanci odboru prevádzky a správy majetku vykonali 4 kontroly so zameraním na inventarizáciu hmotného a nehmotného majetku, vyraďovanie majetku pobočkou, nakladanie s vyradeným majetkom, vedenie operatívnej evidencie majetku, inventarizáciu zásob, vedenie evidencie pohybu zásob, dohody o hmotnej zodpovednosti.
Kontrolou neboli zistené nedostatky.
Odbor právnej služby, zahraničných vzťahov a individuálnych účtov
Oddelenie právne
V roku 2011 boli vykonané 3 kontroly so zameraním na vykonávanie agendy uplatňovania § 238 zákona. 
Nedostatky boli zistené v 1 prípade, evidencia uplatňovaní práva poisťovne voči tretím osobám na náhradu škody nie je v súlade s vnútornými predpismi poisťovne, v evidencii nie sú uvedené dátumy rozhodujúcich skutočností, príp. absentujú relevantné údaje o škodovom prípade, v spisovej dokumentácii chýbali listiny dokumentujúce zistenia zákonných predpokladov vzniku zodpovednosti tretej osoby na vznik práva poisťovne. 
Na odstránenie zistených nedostatkov boli prijaté 2 opatrenia.
B.	Finančná kontrola vykonaná zamestnancami organizačných útvarov pobočiek 
V roku 2011 bolo zamestnancami pobočiek vykonaných 32 následných finančných kontrol v súlade so zákonom č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov, príkazom generálneho riaditeľa Sociálnej poisťovne č. 2/2011 Vykonávanie finančnej kontroly v podmienkach Sociálnej poisťovne v platnom znení a príkazmi riaditeľov pobočiek. Tieto kontroly boli zamerané na finančné operácie základných fondov nemocenského poistenia, úrazového poistenia (okrem úrazovej renty a pozostalostnej úrazovej renty), garančného poistenia a poistenia v nezamestnanosti. Predmetom kontroly boli výplaty jednotlivých druhov dávok, t. j. overenie nároku na dávku, správnosť výpočtu, či bola dávka poukázaná v správnej výške a správnemu poberateľovi, vykonávanie predbežnej a priebežnej finančnej kontroly.
Následnými finančnými kontrolami neboli zistené nedostatky a teda nebolo potrebné prijať opatrenia na ich odstránenie a na odstránenie príčin ich vzniku. 
C.	Vonkajšia kontrola vykonaná zamestnancami útvarov poistného pobočiek

Vonkajšia kontrola v roku 2011 bola vykonaná u zamestnávateľov na základe plánu vonkajšej kontrolnej činnosti, ktorý bol vypracovaný v súčinnosti s organizačnými útvarmi pobočky. Do plánu vonkajšej kontrolnej činnosti boli zaradení zamestnávatelia, ktorí si neplnili povinnosti v súlade so zákonom o sociálnom poistení [napr. nepredkladali mesačné výkazy poistného a príspevkov na starobné dôchodkové sporenie, neplatili poistné a príspevky na starobné dôchodkové sporenie (ďalej len „poistné“), neplnili oznamovacie povinnosti – najmä prihlásenie alebo odhlásenie zamestnancov], nespolupracovali s organizačnými útvarmi pobočky.
V roku 2011 bolo skontrolovaných 4 570 zamestnávateľov a vykonaných bolo 6 959 kontrol, z toho podľa predpisov účinných do 31. decembra 2003 bolo vykonaných 82 kontrol na nemocenské poistenie a dôchodkové zabezpečenie, 92 kontrol na poistenie zodpovednosti zamestnávateľa za škodu pri pracovnom úraze a pri chorobe z povolania a 13 kontrol na poistenie v nezamestnanosti a do garančného fondu a podľa predpisov účinných od 1. januára 2004 bolo vykonaných  6 772 kontrol na sociálne poistenie. Najmenší počet vonkajších kontrol zamestnávateľov (36) vykonala pobočka Komárno, najvyšší počet vonkajších kontrol (855) vykonala pobočka Bratislava.
Z celkového počtu skontrolovaných zamestnávateľov (4 570) bolo 970 zamestnávateľov, ktorí predložili mesačné výkazy poistného a príspevkov na starobné dôchodkové sporenie, mesačné výkazy poistného na nemocenské poistenie a dôchodkové zabezpečenie, štvrťročné výkazy poistného na poistenie zodpovednosti zamestnávateľa za škodu pri pracovnom úraze a pri chorobe z povolania a mesačné výkazy príspevkov na poistenie v nezamestnanosti a do garančného fondu až pri výkone vonkajšej kontroly. Celkom bolo predložených a v jednotlivých aplikačných programových vybaveniach zaevidovaných 8 265 mesačných výkazov.
Pri výkone vonkajšej kontroly bol overený vymeriavací základ (VZ) zamestnanca a zamestnávateľa, výpočet poistného na jednotlivé druhy poistenia, rozhodujúce obdobie pre určenie vymeriavacieho základu a to porovnaním dokladov, ktoré boli predložené zamestnávateľom s mesačnými výkazmi poistného a príspevkov na starobné dôchodkové sporenie, ktoré zamestnávateľ zasiela poisťovni. Kontrolou VZ, výpočtu poistného a rozhodujúceho obdobia pre určenie vymeriavacieho základu bolo zistené dlžné poistné (nedoplatky na poistnom) v celkovej sume 1 732 507,73 EUR a poistné zaplatené bez právneho dôvodu (preplatok) v celkovej sume 544 767,31 EUR. 
Nedoplatky na poistnom vznikli z dôvodu nesprávne určeného VZ, poistné nebolo vypočítané správne, zamestnávateľ nebol prihlásený na úrazové poistenie, poistné na úrazové poistenie odvedené z obmedzených VZ, neoprávnené zníženie sadzby poistného na starobné poistenie, zamestnávateľ neplatil poistné na úrazové poistenie za zamestnancov, ktorí pracovali na dohodu o vykonaní práce a pod. V sume nedoplatkov je zahrnuté aj dlžné poistné za zamestnávateľov, ktorí neplatili poistné a mesačné výkazy predložili až pri výkone kontroly.
Preplatky na poistnom vznikli z dôvodu nesprávne určeného VZ (do VZ zahrnuté odstupné, odchodné), poistné odvedené za obdobie, v ktorom poistenci a zamestnávatelia neboli povinní platiť poistné, poistné odvedené za celý mesiac, ak poistenie trvalo len časť kalendárneho mesiaca, poistné odvedené z odmien vyplatených po skončení pracovného pomeru a pod. Poistné zaplatené bez právneho dôvodu bolo použité na zápočet pohľadávky.
Na základe výsledkov uskutočnených vonkajších kontrol bolo útvarom poistného rozhodnutím predpísané dlžné poistné v celkovej sume 3 121 365,81 EUR.
Kontrolou registračných listov zamestnancov a ich porovnaním s prehľadom zamestnancov, ktorí sú evidovaní v informačnom systéme JVP boli nedostatky zistené u 3 031 zamestnávateľov a zistených 16 577 chýb (nesprávne rodné číslo, nenahlásenie prerušenia poistenia, nesprávne dátumy prihlásenia alebo odhlásenia do a z poistenia, zamestnanec nebol odhlásený z poistenia vôbec a pod.), ktoré boli opravené pri spracovávaní výsledkov kontroly v informačnom systéme JVP.
Na základe dosiahnutých výsledkov možno konštatovať, že zamestnanci osobným kontaktom so zamestnávateľom prispievajú k vyššiemu výberu poistného, keď zamestnávatelia už po oznámení o vykonaní kontroly, v priebehu kontroly alebo po ukončení kontroly uhradia dlžné poistné, alebo časť poistného. Na základe kontroly bolo v roku 2011 uhradené poistné v sume 1 648 766,02 EUR. 
V porovnaní s rokom 2010 skontrolovali zamestnanci vykonávajúci vonkajšiu kontrolu o 1 128 zamestnávateľov menej (v roku 2010 skontrolovali 5 698 a v roku 2011 skontrolovali 4 570 zamestnávateľov), t.j. menej o 19,79% a vykonali o 3 506 vonkajších kontrol menej (v roku 2010 vykonali 10 465 kontrol a v roku 2011 vykonali 6 959 kontrol), t.j. menej o 33,50%. Príčinou menšieho počtu skontrolovaných zamestnávateľov a vykonaných kontrol v porovnaní s rokom 2010 je náročnejšie spracovanie výsledkov kontroly v informačnom systéme JVP z dôvodu opráv veľkého počtu chýb v prílohách k mesačným výkazom poistného a príspevkov, vykonávanie mimoriadnych vnútorných kontrol v pobočke, ale najmä zníženie počtu zamestnancov pobočiek vykonávajúcich vonkajšiu kontrolu po vykonaní organizačnej zmeny v roku 2010.

D.	Vyhodnotenie plnenia akčného plánu
Rizikovým oblastiam definovaným v akčnom pláne venovala poisťovňa v hodnotenom období zvýšenú pozornosť. Zneužívanie sociálneho systému je už niekoľko rokov zaznamenávané v oblasti nemocenského poistenia.
Čiastočne sa zneužívanie sociálneho systému eliminovalo v oblasti nemocenského poistenia novelou zákona o sociálnom poistení v roku 2011 a to v oblasti určovania rozhodujúceho obdobia zamestnanca, ak nemocenské poistenie zamestnanca pred vznikom dôvodu na poskytnutie nemocenskej dávky trvá menej ako 90 dní, skrátenia ochrannej lehoty na 7 dní a zániku dobrovoľného nemocenského poistenia u poberateľov starobného dôchodku, predčasného starobného dôchodku alebo invalidného dôchodku z dôvodu poklesu schopnosti vykonávať zárobkovú činnosť o viac ako 70%.
Napriek týmto zmenám sú naďalej zaznamenávané prípady zneužívania sociálneho systému v oblasti nemocenského poistenia.
Novelou zákona o sociálnom poistení došlo ku skráteniu ochrannej lehoty zo 42 na 7 kalendárnych dní. Napriek tejto skutočnosti, bolo uplatňovanie nároku na nemocenské v rámci ochrannej lehoty po skončení nemocenského poistenia častým javom. V týchto prípadoch došlo k zvýšenej miere kontroly dodržiavania liečebného režimu, resp. útvar lekárskej posudkovej činnosti bol požiadaný o stanovisko k opodstatnenosti uznania dočasnej pracovnej neschopnosti. 
Útvary nemocenského poistenia často evidujú aj prípady uznania poistenca za dočasne práceneschopného tesne pred zánikom pracovného pomeru zamestnanca. 
V súvislosti s uplatňovaním nároku na nemocenské v rámci ochrannej lehoty po skončení nemocenského poistenia a uznaním poistenca za dočasne práceneschopného tesne pred zánikom pracovného pomeru zamestnanca je potrebné konštatovať, že zabrániť tejto forme zneužívania či využívania majú v kompetencii ošetrujúci lekári, ktorí rozhodujú o vzniku, trvaní a zániku dočasnej pracovnej neschopnosti poistenca.
Zneužívanie sociálneho systému bolo zistené aj v prípade dvoch alebo viacerých nemocenských poistení. 
V prípadoch existencie dvoch nemocenských poistení (poistenec je súbežne poistený ako zamestnanec a ako dobrovoľne nemocensky poistená osoba) bolo zistené, že nárok na nemocenské si uplatní len z nemocenského poistenia zamestnanca a na účely uplatnenia nároku na nemocenské z nemocenského poistenia dobrovoľne nemocensky poistenej osoby bolo tejto osobe potvrdenie o dočasnej pracovnej neschopnosti vystavené s neskorším dátumom vzniku dočasnej pracovnej neschopnosti, t. j. až po splnení podmienok nároku na túto dávku. Útvary lekárskej posudkovej činnosti prešetrovali tieto prípady a často bolo zistené, že dočasná pracovná neschopnosť mala byť potvrdená skôr, t.j. ku dňu vyplývajúcemu zo zdravotného stavu poistenca a nie k dátumu splnenia podmienok nároku na nemocenské. V týchto prípadoch bolo vydané rozhodnutie o nevzniknutí nároku na nemocenské z nemocenského poistenia dobrovoľne nemocensky poistenej osoby.
V prípadoch viacerých nemocenských poistení bolo potvrdenie o dočasnej pracovnej neschopnosti vystavené len pre jedno poistenie, šetrením bolo zistené, že boli vystavené účelovo. Tieto dočasné pracovné neschopnosti boli stornované. V praxi sa vyskytovali aj prípady rozdielnych dátumov začiatku dočasnej pracovnej neschopnosti z rôznych poistných vzťahov. Posudkoví lekári poisťovne upozorňujú ošetrujúcich lekárov na túto skutočnosť, v prípade rovnakej diagnózy musia byť potvrdenia vystavené v jeden deň.
Časté sú prípady uplatňovania nároku na ošetrovné dobrovoľne nemocensky poistenými osobami. Tieto si uplatňujú nárok striedavo na dve alebo viac detí. resp. uplatňovanie nároku na ošetrovné sa strieda s uplatňovaním nároku na nemocenské v priebehu celého kalendárneho mesiaca.
Opätovne v roku 2011 boli evidované prípady účelového uzatvárania pracovných pomerov z dôvodu čerpania nemocenských dávok. V 1 prípade bol daný podnet na začatie trestného stíhania za prečin subvenčného podvodu a 1 prípad je v operatívnom preverovaní príslušného orgánu policajného zboru. 
V praxi sa vyskytli prípady v súvislosti s reťazovými pôrodmi, keď zamestnankyňa pred nástupom na materskú dovolenku dosahovala v zamestnaní príjem približujúci sa minimálnemu vymeriavaciemu základu a následne pri nástupe na ďalšiu materskú dovolenku bol zamestnávateľom na účely výpočtu výšky materského potvrdený predpokladaný príjem rovnajúci sa maximálnemu vymeriavaciemu základu na platenie poistného na nemocenské poistenie. 
V 4 prípadoch bolo zistené falšovanie a pozmeňovanie údajov na Potvrdení o dočasnej pracovnej neschopnosti. V týchto prípadoch bol daný podnet pre podozrenie zo spáchania trestného činu falšovania a pozmeňovania verejnej listiny príslušnému orgánu policajného zboru.
V oblasti úrazového poistenia, poistenia v nezamestnanosti a garančného poistenia nedošlo v roku 2011 pri výkone dávkovej agendy k takým nedostatkom, ktoré by mohli viesť k zneužívaniu sociálneho systému alebo podvodom v poisťovni.
V oblasti lekárskej posudkovej činnosti bolo v 1 prípade zistené subjektívne posudzovanie spôsobilosti na prácu ošetrujúcim lekárom. Upozornenie na nesprávny diagnostický postup bolo odoslané Úradu pre dohľad nad zdravotnou starostlivosťou.
V oblasti výberu poistného bolo podaných 1981 návrhov pre podozrenie zo spáchania trestného činu neodvedenia dane a poistného.
V oblasti informačných technológií pri uzatváraní dodatkov k zmluvám, ktoré sú výsledkom procesu verejného obstarávania došlo v roku 2011 k úspore finančných nákladov vo výške 1 596 958,27 eur.
V ostatných oblastiach definovaných v akčnom pláne nebolo zistené zneužívanie sociálneho systému.